## Odluka Ustavnog suda Republike Hrvatske broj: U-VIIA-2842/2009 od 10. lipnja 2009.

### NN 69/2009 (17.6.2009.), Odluka Ustavnog suda Republike Hrvatske broj: U-VIIA-2842/2009 od 10. lipnja 2009.

USTAVNI SUD REPUBLIKE HRVATSKE

1719

Ustavni sud Republike Hrvatske, u Prvom vijeću za rješavanje izbornih sporova, u sastavu sutkinja Duška Šarin, predsjednica Vijeća, te suci Snježana Bagić i Ivan Matija, članovi Vijeća, odlučujući o žalbi za zaštitu izbornog prava u izbornom sporu Hrvatske demokratske zajednice, Općinskog odbora Legrad, koju zastupa predsjednik Zvonko Juras, na sjednici održanoj 10. lipnja 2009. godine, jednoglasno je donio

ODLUKU

I. Usvaja se žalba Hrvatske demokratske zajednice, Općinskog odbora Legrada, i poništavaju se:

– rješenje Županijskog izbornog povjerenstva Koprivničko-križevačke županije, klasa: 013-03/09-01/70, ur. broj: 2137-09-3 od 4. lipnja 2009. godine, i

– točke I. i II. Odluke o objavi rezultata izbora za izbor općinskog načelnika Općine Legrad, Općinskog izbornog povjerenstva Općine Legrad, klasa: 013-03/09-01/45, ur. broj: 2137/10-09-1 od 1. lipnja 2009. godine.

II. Ustavni sud utvrđuje da je na izborima održanim 31. svibnja 2009. za općinskog načelnika Općine Legrad nezavisni kandidat Nikola Gerendaj dobio 786 glasova, a kandidat Hrvatske demokratske zajednice Mladen Vernić 788 glasova.

III. Na snazi ostaje točka III. Odluke o objavi rezultata izbora za izbor općinskog načelnika Općine Legrad, Općinskog izbornog povjerenstva Općine Legrad, klasa: 013-03/09-01/45, ur. broj: 2137/10-09-1 od 1. lipnja 2009. godine, kojom je za općinskog načelnika Općine Legrad izabran Mladen Vernić, a za zamjenika općinskog načelnika Miro Dinhof.

IV. Ova odluka objavit će se u »Narodnim novinama«.

Obrazloženje

1. Žalbom za zaštitu izbornog prava Hrvatska demokratska zajednica, Općinski odbor Legrad (u daljnjem tekstu: žaliteljica), osporava rješenje Županijskog izbornog povjerenstva Koprivničko-križevačke županije (u daljnjem tekstu: ŽIP), klasa: 013-03/09-01/70, ur. broj: 2137-09-3 od 4. lipnja 2009. godine.

Točkom I. izreke osporenog rješenja ŽIP je odbio kao neosnovan žaliteljičin prigovor na rezultate izbora koji su održani 31. svibnja 2009. godine za izbor općinskog načelnika Općine Legrad.

Točkom II. izreke osporenog rješenja ŽIP je djelomično prihvatio prigovor nezavisnog kandidata za općinskog načelnika Općine Legrad, Nikole Gerendaja, te poništio izbore za izbor općinskog načelnika Općine Legrad, održane 31. svibnja 2009. godine, na biračkom mjestu broj 1. u Legradu.

Točkom III. izreke osporenog rješenja ŽIP je odredio ponavljanje II. kruga izbora za izbor općinskog načelnika Općine Legrad na biračkom mjestu 1. u Legradu za 14. lipnja 2009. godine.

Odlukom Općinskog izbornog povjerenstva Općine Legrad (u daljnjem tekstu: OIP), klasa: 013-03/09-01/45, ur. broj: 2137/10-09-1 od 1. lipnja 2009. godine, o objavi rezultata izbora za izbor općinskog načelnika Općine Legrad utvrđeno je:

»I. Općinsko izborno povjerenstvo utvrđuje da Općina Legrad ima ukupno 2394 birača i da je glasovalo 1595 birača, odnosno 66,62%, od čega je bilo 1577 ili 98,87% važećih glasova, dok je nevažećih listića bilo 17 ili 1,07%.

II. Kandidati su dobili sljedeći broj glasova:

1. Kandidat Nikola Gerendaj
Predlagatelj – birači
788 glasova odnosno 49,40%
Zamjenik kandidata: Mladen Kovač

2. Kandidat Mladen Vernić
Predlagatelj – Hrvatska demokratska zajednica – HDZ
789 glasova odnosno 49,47%
Zamjenik kandidata: Miro Dinhof

III. Na temelju članka 34. Zakona o izborima općinskih načelnika, gradonačelnika, župana i gradonačelnika Grada Zagreba

za općinskog načelnika Općine Legrad izabran je Mladen Vernić, a za zamjenika općinskog načelnika izabran je Miro Dinhof.«

2. Žaliteljica u žalbi navodi da je osporeno rješenje nezakonito i doneseno na temelju pogrešne primjene Zakona o izborima općinskih načelnika, gradonačelnika, župana i gradonačelnika Grada Zagreba (»Narodne novine« broj 109/07. i 125/08., u daljnjem tekstu: ZOINGŽ) i Ustava Republike Hrvatske.

Žaliteljica u prvom redu napominje da ŽIP nije raspravio sve prigovore navedene od strane nezavisnog kandidata, konkretno da ŽIP nije izvršio detaljnu kontrolu svih glasačkih listića i ponovno prebrojavanje svih glasova na svim biračkim mjestima.

Žaliteljica navodi da ŽIP dolazi u kontradikciju kad jedan glasački listić proglašava važećim, a drugi nevažećim, što je protivno člancima 52. i 53. ZOINGŽ-a. Ističe da je glasački listić serijskog broja 0000889 nevažeći kao što su i nevažeći glasački listići opisani u prigovoru žalitelja, i to glasački listići serijskih brojeva 0000766, 0000796 i 0000797. Naknadno proglašavanje navedenih glasačkih listića važećim na biračkom mjestu broj 1., a u korist nezavisnog kandidata Nikole Gerendaja, smatra žaliteljica, direktno je utjecalo na rezultate drugog izbornog kruga.

Nadalje, žaliteljica ističe da je ŽIP propustio poništiti izbore i na biračkom mjestu broj 4. iz istog razloga kao što je točkom II. izreke osporenog rješenja poništio izbore na biračkom mjestu broj 1., budući da iz zapisnika o radu biračkog odbora na biračkom mjestu broj 4. proizlazi da je biraču Nataliji Blatarić onemogućeno glasovanje iz razloga što je utvrđeno da ista nema važeću osobnu iskaznicu. Žaliteljica navodi da je predsjednica OIP-a, iako je znala za naputak Državnog izbornog povjerenstva Republike Hrvatske (u daljnjem tekstu: DIP) da će se »...dana 31. svibnja 2009. g. moći iznimno glasovati uz predočenje nevažeće osobne iskaznice ili vozačke dozvole jedino pod uvjetom da je birač upisan u izvadak iz popisa birača«, namjerno pogrešno uputila predsjednike biračkih odbora da ne smiju dozvoliti glasovanje biraču koji pristupi s nevažećom ispravom (osobnom iskaznicom ili putovnicom). Stoga žaliteljica smatra da ukoliko birač na biračkom mjestu 1. (Ružica Lovrenčić) i birač na biračkom mjestu broj 4. (Natalija Blatarić) nisu imali važeće osobne iskaznice, ŽIP nije mogao poništiti izbore na biračkom mjestu broj 1., a da nije poništio izbore na biračkom mjestu broj 4.

Ustavnom sudu žaliteljica predlaže da preinači osporeno rješenje ŽIP-a, odbije u cijelosti prigovor nezavisnog kandidata Nikole Gerendaja i riješi da se izbori ne ponavljaju na biračkom mjestu broj 1., te da se u cijelosti potvrdi Odluka o objavi rezultata izbora za izbor općinskog načelnika Općine Legrad OIP-a od 1. lipnja 2009. godine. Žaliteljica podredno predlaže da se usvoji njezina žalba, da se priznaju kao nevažeći glasački listići navedeni u prigovoru žaliteljice, te da se ponište izbori na biračkom mjestu broj 4. i odredi da se na tom biračkom mjestu ponovi drugi krug izbora, podredno da se izbori ponove na svim biračkim mjestima.

Žalba je osnovana.

3. Žaliteljica je podnijela žalbu zbog nepravilnosti u postupku izbora općinskog načelnika Općine Legrad u drugom krugu izbora, održanom 31. svibnja 2009. godine.

Uvidom u osporeno rješenje, te dostavljeni izborni materijal, Ustavni sud utvrdio je da je ŽIP, odlučujući o prigovoru žaliteljice, ocijenio da su glasački listići serijskih brojeva 0000766, 0000796 i 0000797 naknadnom provjerom od strane OIP-a pravilno utvrđeni kao važeći, budući da se iz navedenih glasačkih listića, a u skladu s odredbom članka 53. ZOINGŽ-a, sigurno i nedvojbeno može utvrditi za koga je birač glasovao.

Odlučujući o prigovoru nezavisnog kandidata Nikole Gerendaja, ŽIP je djelomično usvojio prigovor i riješio kao u točkama II. i III. izreke osporenog rješenja. Naime, ŽIP je utvrdio da je glasački listić serijskog broja 0000889 nepravilno utvrđen nevažećim, budući da se uvidom u glasački listić, prema ocjeni ŽIP-a, crtica na brojci 2 ispred kandidata Mladena Vernića ne može smatrati kao da je birač, uz označeni redni broj 1., označio i taj redni broj. S obzirom da se prema ocjeni ŽIP-a radi o važećem glasačkom listiću iz članka 52. ZOINGŽ-a, na kojem je glas birača dobio kandidat Nikola Gerendaj, ŽIP je utvrdio da navedeno mijenja i rezultat izbora za općinskog načelnika Općine Legrad na način da je kandidat Nikola Gerendaj dobio 789 glasova kao i kandidat Mladen Vernić te da je rezultat u II. krugu glasovanja za izbor općinskog načelnika Općine Legrad jednak, zbog čega su se ispunili uvjeti za postupanje po odredbi članka 37. stavka 2. ZOINGŽ-a, prema kojoj se u takvoj situaciji izbori moraju ponoviti.

U odnosu na prigovor nezavisnog kandidata Nikole Gerendaja da birački odbor nije dopustio glasovanje biraču Ružici Lovrenčić iz Legrada zbog toga što svoj identitet nije dokazala važećom osobnom iskaznicom, ŽIP je utvrdio da je takvim postupkom birački odbor počinio nepravilnost u postupku izbora. Naime, ŽIP je utvrdio da je uvid u važeću osobnu iskaznicu prije glasovanja administrativna radnja kojoj je cilj utvrditi identitet birača koji ima biračko pravo i koja ne može za posljedicu imati uskratu prava glasovanja biraču koji ima biračko pravo i koji je upisan u popis birača. U konkretnom slučaju ŽIP je utvrdio da birač Ružica Lovrenčić iz Legrada ima biračko pravo te da je upisana u popis birača, a da je svoj identitet dokazala na način na koji se on mogao nedvojbeno utvrditi, zbog čega birački odbor nije postupio pravilno kad joj je onemogućeno glasovanje. S obzirom na činjenicu da je razlika u broju dobivenih glasova između podnositelja prigovora (Nikole Gerendaja) i drugog kandidata Mladena Vernića iznosila svega jedan glas, ŽIP je ocijenio kako je navedena nepravilnost bila ili je mogla biti od utjecaja na rezultat izbora, pa je u tom dijelu također valjalo usvojiti prigovor Nikole Gerendaja kao osnovan.

4. U povodu žalbe žaliteljice, Ustavni sud je od ŽIP-a zatražio dostavu cjelokupne izborne dokumentacije u izvorniku.

Uvidom u osporeno rješenje ŽIP-a, te nakon prebrojavanja svih glasačkih listića (u izvorniku) i pregleda svih zapisnika o radu biračkih odbora i zapisnika o radu OIP-a, koji su Ustavnom sudu dostavljeni 8. i 9. lipnja 2009. godine, Ustavni sud utvrdio je sljedeće činjenice (po biračkim mjestima 1, 2, 3, 4, 5 i 6):

a) BIRAČKO MJESTO 1

Birački odbor utvrdio je 685 važećih i 5 nevažećih glasačkih listića. Kandidat Nikola Gerendaj dobio je 588 glasova, a kandidat Mladen Vernić 97 glasova.

U kuverti koja sadrži nevažeće glasačke listiće nalazi ih se 4, jer je ŽIP jedan glasački listić ocijenio važećim.

Četiri nevažeća glasačka listića su:

0000757 – zaokružen je redni broj 1., a prekrižen je redni broj 2.

0001143 – zaokružen je redni broj 1., a prekrižen je redni broj 2.

0000548 – nije zaokružen niti jedan redni broj

0001131 – zaokružena su oba redna broja

U povodu žalbe žaliteljice ŽIP je potvrdio ocjenu OIP-a o važećim i četiri navedena nevažeća glasačka listića, dok je u povodu prigovora nezavisnog kandidata Nikole Gerendaja glasački listić 0000889 (na kojem je zaokružen redni broj 1., dok se uz donji dio rednog broja 2. nalazi jedna crtica), kojeg je birački odbor ocijenio nevažećim, ŽIP ocijenio važećim.

b) BIRAČKO MJESTO 2

Birački odbor utvrdio je 109 važećih i 0 nevažećih glasačkih listića. Kandidat Nikola Gerendaj dobio je 31 glas, a kandidat Mladen Vernić 78 glasova.

c) BIRAČKO MJESTO 3

Birački odbor utvrdio je 174 važećih i 5 nevažećih glasačkih listića. Kandidat Nikola Gerendaj dobio je 72 glasa, a kandidat Mladen Vernić 102 glasa.

U kuverti koja sadrži nevažeće glasačke listiće nalazi ih se 5:

0001335 – pored tekstualnog dijela kod kandidata pod rednim brojem 2. nacrtan je krug

0001441- cijeli tekstualni dio glasačkog listića je prešaran vodoravnim i okomitim crtama

0001363 – ostao je nepopunjen

0001430 – zaokružen je redni broj 1. i redni broj 2.

0001429 – zaokružen je redni broj 1. i redni broj 2.

d) BIRAČKO MJESTO 4

Birački odbor utvrdio je 206 važećih i 3 nevažeća glasačka listića. Kandidat Nikola Gerendaj dobio je 39 glasova, a kandidat Mladen Vernić 167 glasova.

U kuverti koja sadrži nevažeće glasačke listiće nalazi ih se 3:

0001861 – zaokružena su oba redna broja

0001738 – zaokružen je redni broj 1., a redni broj 2. je i zaokružen i prekrižen znakom X

0001619 – nepotpuno je zaokružen redni broj 1., a zaokružen redni broj 2.

Zapisniku biračkog odbora prileži primjedba promatrača da se biraču Nataliji Blatarić nije omogućilo glasovanje iz razloga što je član biračkog odbora utvrdio da je osobna iskaznica birača Natalije Blatarić prestala važiti.

e) BIRAČKO MJESTO 5

Birački odbor utvrdio je 277 važećih i 3 nevažeća glasačka listića. Kandidat Nikola Gerendaj dobio je 35 glasova, a kandidat Mladen Vernić 242 glasa.

U kuverti koja sadrži nevažeće glasačke listiće nalazi ih se 3:

0001999 – zaokružen je redni broj 1., a redni broj 2. prekrižen je znakom X

0001965 – zaokružena su oba redna broja

0002024 – zaokružen je redni broj 1., a redni broj 2. prekrižen je znakom X.

f) BIRAČKO MJESTO 6

Birački odbor utvrdio je 126 važećih i 1 nevažeći listić. Kandidat Nikola Gerendaj dobio je 23 glasa, a kandidat Mladen Vernić 103 glasa.

U kuverti koja sadrži nevažeće glasačke listiće nalazi se 1:

0002480 – na tekstualnom dijelu glasačkog listića iznad rednog broja 1. nalazi se krug.

5. Članak 52. ZIONGŽ-a glasi:

Važeći glasački listić je listić iz kojeg se na siguran i nedvojben način može utvrditi kandidat za kojeg je birač glasovao.

Članak 53. ZIONGŽ-a glasi:

Nevažeći glasački listić je:

– nepopunjeni glasački listić,

– listić iz kojega se ne može sigurno i nedvojbeno utvrditi za koga je birač glasovao,

– listić na kome je birač glasovao za dva ili više kandidata.

6. Ustavni sud potvrđuje ocjenu ŽIP-a da je glasački listić 0000889 (na kojem je zaokružen redni broj 1., dok se uz donji dio rednog broja 2. nalazi jedna crtica) s biračkog mjesta 1., važeći.

Isto tako, Ustavni sud utvrđuje važećima sljedeće glasačke listiće s biračkog mjesta broj 1., koje su i birački odbor, OIP i ŽIP također ocijenili važećima:

0000766 – zaokružen je redni broj 1., a tekstualni dio koji se odnosi na kandidata pod rednim brojem 2. (ime i prezime kandidata i njegovog zamjenika te naziv političke stranke koja ih predlaže) prekrižen je znakom X

0000797 – zaokružen je redni broj 1., a redni broj 2., te ime i prezime kandidata pod rednim brojem 2. prekriženo je vodoravnom linijom

0000796 – zaokružen je redni broj 1., a tekstualni dio koji se odnosi na kandidata pod rednim brojem 2. (ime i prezime kandidata i njegovog zamjenika, te naziv političke stranke koja ga predlaže) u cijelosti je prekriženo vodoravnim linijama.

7. Navode žaliteljice da ŽIP nije raspravio sve prigovore navedene od strane nezavisnog kandidata, konkretno da ŽIP nije izvršio detaljnu kontrolu svih glasačkih listića i ponovno prebrojavanje svih glasova na svim biračkim mjestima, Ustavni sud smatra osnovanim.

Ustavni sud je u rješenju broj: U-VII-381/1997 (»Narodne novine« broj 44/97.) zauzeo pravno stajalište da se nevažećim smatraju oni glasački listići na kojima je stavljen kružić izvan, odnosno udaljen od imena kandidata.

Sukladno navedenoj praksi Ustavnog suda, Ustavni sud utvrđuje nevažećima glasačke listiće 0000709, 0001007 i 0001811 (na kojima se pored tekstualnog dijela kod kandidata pod rednim brojem 1. nalazi kružnica), s biračkog mjesta 1., a koje su OIP i ŽIP ocijenili važećima.

Isto tako, Ustavni sud utvrđuje nevažećim glasački listić 0000170 (na kojem se pored tekstualnog dijela kod kandidata pod rednim brojem 2. nalazi kružnica), s biračkog mjesta 4., koje su OIP i ŽIP također ocijenili važećim.

8. Slijedom navedenog, Ustavni sud zaključno utvrđuje da je na izborima za općinskog načelnika Općine Legrad nezavisni kandidat Nikola Gerendaj dobio 786 glasova, a da je kandidat Hrvatske demokratske zajednice Mladen Vernić dobio 788 glasova.

9. Ustavni sud napominje da nepravilnost u radu biračkog odbora na biračkom mjestu broj 1. koja se sastoji u tome da biraču Ružici Lovrenčić nije omogućeno glasovanje, jer nije imala važeću osobnu iskaznicu, nije utjecala na rezultate izbora u konkretnom slučaju.

Navode žaliteljice da biraču Nataliji Blatarić nije omogućeno glasovanje iz razloga što je član biračkog odbora utvrdio da je osobna iskaznica birača Natalije Blatarić prestala važiti, Ustavni sud ne prihvaća kao osnovane. Uvidom u pribavljeno očitovanje OIP-a i ŽIP-a razvidno je da je birač Natalija Blatarić poderala glasački listić nakon što joj ga je birački odbor uručio, čime je iskoristila svoje biračko pravo na izborima održanim 31. svibnja 2009. godine.

10. Ustavni sud je na temelju članka 128. alineje 9. Ustava i članka 87. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst) odlučio kao u izreci.

Objava ove odluke temelji se na članku 29. stavku 1. Ustavnog zakona o Ustavnom sudu Republike Hrvatske.

Broj: U-VIIA-2842/2009

Zagreb, 10. lipnja 2009.

USTAVNI SUD REPUBLIKE HRVATSKE

Predsjednica Vijeća
dr. sc. Duška Šarin, v. r.

Odluka, NN 69/2009-1719